b'\n_START_ARTICLE_\nSta\xc5\x84czyk (pictur\xc4\x83)\n_START_SECTION_\nSta\xc5\x84czyk\n_START_PARAGRAPH_\nSta\xc5\x84czyk este reprezentat \xc3\xaen pictura lui Matejko ca o figur\xc4\x83 masculin\xc4\x83 care a tr\xc4\x83it \xc3\xaen perioada de apogeu a puterii economice, culturale \xc8\x99i politice poloneze, din timpul Rena\xc8\x99terii din Polonia, pe vremea domniei regelui Sigismund I al Poloniei (a domnit \xc3\xaentre anii 1506 - 1548). Sta\xc5\x84czyk a fost o figur\xc4\x83 popular\xc4\x83, el fiind descris \xc3\xaen documentele vremii ca un om elocvent, spiritual \xc8\x99i inteligent, care satiriza \xc8\x99i comenta adeseori despre trecutul, prezentul \xc8\x99i viitorul na\xc8\x9biunii. Spre deosebire de al\xc8\x9bi bufoni de la cur\xc8\x9bile europene, Sta\xc5\x84czyk este \xc8\x99i a fost totdeauna considerat mai mult dec\xc3\xa2t un simplu artist de comedie, faima \xc8\x99i legenda ce-l \xc3\xaenv\xc4\x83luie au fost foarte puternice \xc3\xaen timpul s\xc4\x83u \xc8\x99i s-a bucurat de o adev\xc4\x83rat\xc4\x83 rena\xc8\x99tere a personalit\xc4\x83\xc8\x9bii sale \xc3\xaen secolul al XIX-lea. Celebritatea sa transpare \xc8\x99i ast\xc4\x83zi prin prezen\xc8\x9ba lui \xc3\xaen literatur\xc4\x83, teatru \xc8\x99i poezie. Aluziile \xc8\x99i glumele lui Sta\xc5\x84czyk au fost p\xc4\x83strate \xc8\x99i transmise mai departe de c\xc4\x83tre scriitori \xc8\x99i istorici, printre care \xc5\x81ukasz G\xc3\xb3rnicki, Jan Kochanowski, Marcin Kromer, \xc8\x99i Miko\xc5\x82aj Rej care l-au l\xc4\x83udat pentru lupta \xc3\xaen numele adev\xc4\x83rului \xc8\x99i \xc3\xaempotriva ipocriziei._NEWLINE_Despre via\xc8\x9ba bufonului Sta\xc5\x84czyk nu se \xc8\x99tie mai nimic, chiar numele fiind o chestiune de disput\xc4\x83.  Sursele contemporane amintesc de bufonii Gaska \xc8\x99i Sta\xc5\x84czyk. Ambele nume apar \xc3\xaen dou\xc4\x83 poeme scurte scrise de c\xc4\x83tre Jan Kochanowski. Numele celor doi bufoni nu sunt ni\xc8\x99te nume proprii, ci sunt diminutivele cuvintelor \xe2\x80\x9eg\xc4\x99\xc5\x9b\xe2\x80\x9d (de g\xc3\xa2sc\xc4\x83) \xc8\x99i Stanislaw. Toate supozi\xc8\x9biile men\xc8\x9bionate p\xc3\xa2n\xc4\x83 acum l-au condus pe Aleksander Br\xc3\xbcckner \xc8\x99i pe al\xc8\x9bi cercet\xc4\x83tori s\xc4\x83 cread\xc4\x83 c\xc4\x83 Gaska \xc8\x99i  Sta\xc5\x84czyk sunt de fapt poreclele aceluia\xc8\x99i personaj. O alt\xc4\x83 ipotez\xc4\x83 ar fi c\xc4\x83, numele bufonului ar fi fost Stanislaw Gaska, nume tipic polonez, ipoteza necredibil\xc4\x83 deoarece provenien\xc8\x9ba numelui ar fi, mai degrab\xc4\x83 de la sf\xc3\xa2r\xc8\x99itul secolului al XIX-lea, dec\xc3\xa2t din secolul al XV-lea.\n_START_SECTION_\nTematica picturii\n_START_PARAGRAPH_\nPunctul central al picturii \xc3\xael pune \xc3\xaen contrast pe Sta\xc5\x84czyk cu agita\xc8\x9bia plin\xc4\x83 de efervenscen\xc8\x9b\xc4\x83 de pe fundal. Sta\xc5\x84czyk este prezentat singur \xc3\xaentr-o camer\xc4\x83 \xc3\xaentunecat\xc4\x83, \xc3\xaen timp ce o adunare g\xc4\x83zduit\xc4\x83 de familia regal\xc4\x83 este \xc3\xaen plin\xc4\x83 desf\xc4\x83\xc8\x99urare \xc3\xaen sala vecin\xc4\x83. Starea sa psihic\xc4\x83 este a unui bufon ad\xc3\xa2ncit \xc3\xaen g\xc3\xa2nduri, sup\xc4\x83rat. Seriozitatea sa este accentuat\xc4\x83 de accesoriile sale vestimentare \xc8\x99i nu numai. Astfel, sceptrul de bufon este aruncat pe podea, \xc3\xaen timp ce un medalion sf\xc3\xa2nt al Madonei Negre de la Cz\xc4\x99stochowa poate fi v\xc4\x83zut pe corpul s\xc4\x83u. Scrisoarea pare a fi fost aruncat\xc4\x83 de c\xc4\x83tre un oficial \xc8\x99i numai  Sta\xc5\x84czyk pare s\xc4\x83 realizeze semnifica\xc8\x9bia ei, \xc3\xaen timp ce conduc\xc4\x83torii petrec, s\xc4\x83rb\xc4\x83torind victoria recent\xc4\x83 de la Orsha, neglij\xc3\xa2nd ve\xc8\x99tile proaste venite de la Smolensk.  M\xc3\xaeinile \xc3\xaempreunate exprim\xc4\x83 dezaprobarea deciziilor conduc\xc4\x83torilor. Prin fereastra deschis\xc4\x83 se poate vedea o comet\xc4\x83 ea simboliz\xc3\xa2nd dec\xc4\x83derea \xc8\x99i decaden\xc8\x9ba.\n_START_SECTION_\nIstorie \xc8\x99i semnifica\xc8\x9bie\n_START_PARAGRAPH_\nSta\xc5\x84czyk a fost unul din personajele preferate ale lui Jan Matejko \xc8\x99i el apare \xc3\xaen multe din picturile sale, cum ar fi \xe2\x80\x9eOmagiul prusac\xe2\x80\x9d. Matejko, oferind bufonului propriile tr\xc4\x83s\xc4\x83turi faciale, a creat imaginea lui Sta\xc5\x84czyk, familiar\xc4\x83 pentru cei mai mul\xc8\x9bii din polonezii de ast\xc4\x83zi. Pictorul l-a reprezentat \xc3\xaentotdeauna pe Sta\xc5\x84czyk cu o figur\xc4\x83 \xc3\xaengrijorat\xc4\x83, \xc3\xaen puternic contrast cu c\xc4\x83ciula hazoas\xc4\x83 cu ciucurei de bufon. Viziunea lui Matejko despre cum ar trebui s\xc4\x83 arate Sta\xc5\x84czyk, a influen\xc8\x9bat mul\xc8\x9bi arti\xc8\x99ti, cum a fost Leon Wycz\xc3\xb3\xc5\x82kowski. Matejko a folosit propriile tr\xc4\x83s\xc4\x83turi \xc3\xaen pictarea portretului lui Sta\xc5\x84czyk \xc8\x99i o dat\xc4\x83 cu realizat\xc4\x83 aceast\xc4\x83 oper\xc4\x83 a \xc3\xaenceput s\xc4\x83 fac\xc4\x83 o serie \xc3\xaentreag\xc4\x83 de picturi prin care analizeaz\xc4\x83 \xc8\x99i interpreteaz\xc4\x83 istoria Poloniei._NEWLINE_Pictura este considerat\xc4\x83 ca fiind foarte important\xc4\x83 pentru cultura Poloniei, \xc3\xaen general. Aceasta a fost descris\xc4\x83 ca fiind una din cele mai cunoscute picturi din Muzeul Na\xc8\x9bional din Var\xc8\x99ovia \xc8\x99i face parte din \xe2\x80\x9eColec\xc8\x9bia de picturi poloneze realizate \xc3\xaenainte de 1914\xe2\x80\x9d. Pictura prezint\xc4\x83 un Sta\xc5\x84czyk ironic, figur\xc4\x83 care a fost folosit\xc4\x83 mai t\xc3\xa2rziu \xc8\x99i \xc3\xaen alte opere cum ar fi piesa de teatru Nunta de Stanislaw Wyspia\xc5\x84ski. Cele mai faimoase picturi ale lui Matejko sunt de obicei de dimensiuni mari, scenele individuale fiind mai pu\xc8\x9bin obi\xc8\x99nuite \xc3\xaen opera sa._NEWLINE_Aceast\xc4\x83 pictur\xc4\x83 a fost achizi\xc8\x9bionat\xc4\x83 de c\xc4\x83tre Muzeul Na\xc8\x9bional din Var\xc8\x99ovia \xc3\xaen anul 1924. \xc3\x8en timpul celui de al doilea r\xc4\x83zboi mondial, ea a fost furat\xc4\x83 de c\xc4\x83tre nazi\xc8\x99ti, ulterior fiind preluat\xc4\x83 de c\xc4\x83tre Uniunea Sovietic\xc4\x83. Tabloul a fost retrocedat dup\xc4\x83 r\xc4\x83zboi \xc8\x99i s-a \xc3\xaentors \xc3\xaen Polonia \xc3\xaen jurul anului 1956.'